Obec Margecany v zmysle § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších zmien a doplnkov a v súlade s § 16 zákona č. 181/2014 Z.z. o volebnej kampani a o zmene a doplnení zákona č. 85/2005 Z.z. o politických stranách a politických hnutiach v znení neskorších predpisov, vydáva toto

# Všeobecné záväzné nariadenie obce,

**ktorým sa vyhradzujú miesta a ustanovujú podmienky na umiestňovanie volebných plagátov počas volebnej kampane na verejných priestranstvách Obce Margecany.**

**Článok 1**

**Účel**

Účelom tohto všeobecne záväzné nariadenia je vyhradiť miesta na umiestňovanie volebných plagátov politických strán, koalícií a ďalších subjektov oprávnených viesť volebnú kampaň /ďalej len oprávnené subjekty/ a ustanoviť podmienky na umiestňovanie volebných plagátov na verejných priestranstvách obce počas volebnej kampane pre voľby do:

a) Národnej rady Slovenskej republiky,

b) Európskeho parlamentu,

c) orgánov samosprávnych krajov,

d) orgánov samosprávy obcí,

**Článok 2**

**Začiatok a koniec volebnej kampane**

1.Volebná kampaň začína v súlade s § 2 zákona č. 181/2014 Z. z. dňom uverejnenia rozhodnutia o vyhlásení volieb v Zbierke zákonov SR a končí 48 hodín predo dňom konania volieb.

**Článok 3**

**Miesta vyhradené na umiestňovanie volebných plagátov**

1.Vyhradená plocha na umiestňovanie volebných plagátov počas volebnej kampane musí zodpovedať zásadám rovnosti oprávnených subjektov.

2. Miestami vyhradenými na umiestňovanie volebných plagátov počas volebnej kampane pre voľby uvedené v Článku 1 tohto VZN sú plagátovacie plochy obce:

a/ Informačná tabuľa pri pošte, súpisné číslo 127

b/ Informačná tabuľa pred železničnou stanicou, súpisné číslo 475

3. Každý oprávnený subjekt dostane rovnako veľkú plochu na ploche určenej na vylepovanie plagátov na vyhradenom mieste podľa tohto VZN. Reálne rozdelenie vyhradenej plochy pre jednotlivé volebné plagáty vykoná obec.

4. Umiestňovanie volebných plagátov počas volebnej kampane mimo vyhradené plochy na vyhradených miestach podľa tohto VZN sa zakazuje.

**Článok 4**

**Kontrola dodržiavania ustanovení**

1. Kontrolu dodržiavania tohto VZN vykonáva hlavný kontrolór obce.

**Článok 5**

**Záverečné ustanovenia**

1. Starosta obce môže za porušenie tohto VZN uložiť pokutu v súlade s príslušnou právnou normou.

2. Schválením tohto VZN sa ruší VZN o volebnej kampani k voľbám do orgánov samosprávy obcí zo dňa 22.11.2002, VZN o volebnej kampani k voľbám do Európskeho parlamentu zo dňa 15.4.2004.

3. Na tomto VZN sa uznieslo obecné zastupiteľstvo v Margecanoch dňa 7.12.2015.

 Ing. Igor Petrik

 starosta obce

Návrh vyvesený dňa: 19.11.2015

Schválené dňa: 07.12.2015

Vyvesené dňa: 08.12.2015

Účinnosť nadobúda dňa : 23.12.2015